FI Euroopan unionin virallinen lehti C 239/29

Kanne 10.5.2017 – Euroopan komissio v. Euroopan unionin neuvosto

(Asia C-244/17)

(2017/C 239/36)

Oikeudenkäyntikieli: englanti

Asianosaiset

Kantaja: Euroopan komissio (asiamiehet: L. Gussetti, P. Aalto ja L. Havas)

Vastaaja: Euroopan unionin neuvosto

Vaatimukset

— Euroopan unionin ja sen jäsenvaltioiden sekä Kazakstanin tasavallan tehostetulla kumppanuus- ja yhteistyösopimuksella perustetussa yhteistyöneuvostossa Euroopan unionin puolesta esitettävästä kannasta yhteistyöneuvoston, yhteistyökomitean ja erikoistuneiden alakomiteoiden tai muiden elinten työjärjestelyihin 3.3.2017 tehty neuvoston päätös (EU) 2017/477 (1) on kumottava

— Euroopan unionin neuvosto on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Komissio väittää, että yhteisen ulko- ja turvallisuuspolitiikan (YUTP) mukaisen menettelyllisen oikeusperustan ja muun muassa SEU 31 artiklan 1 kohdan, jossa edellytetään yksimielisyyttä, lisäämisellä rikotaan perussopimuksia sellaisena kuin unionin tuomioistuin niitä tulkitsee.

Komissio vetoaa tämän väitteen tueksi seuraaviin seikkoihin:

Ensimmäiseksi unionin tuomioistuimen oikeuskäytännössä katsotaan vakiintuneesti, että SEUT 218 artiklan 9 kohdan perusteella tehty päätös on tehtävä määräenemmistöllä vaikka yksi tai useampi aineellinen oikeusperusta edellyttää muuten yksimielisyyttä kansainvälisen sopimuksen tekemistä varten. Minkä hyvänsä muun oikeusperustan lisäämisellä yksimielisyyden varmistamiseksi ei ole vaikutusta menettelyyn, jota noudattaen neuvosto antoi sen.

SEUT 218 artiklan 9 kohdassa määrätyn menettelyn mukaisesti tehdyllä neuvoston päätöksellä ei ole tarkoitus tehdä lisäyksiä tai muutoksia sopimuksen institutionaalisiin rakenteisiin tai muuttaa sen rakennetta eikä sitä näin ollen voida rinnastaa kansainvälisen sopimuksen tekemiseen tai muuttamiseen, vaan sillä on tarkoitus varmistaa sen tehokas täytäntöönpano. Tällainen päätös on SEUT 218 artiklan 8 kohdan ensimmäisen alakohdan ja SEUT 218 artiklan 9 kohdan mukaisesti tehtävä määräenemmistöllä. Yksimielisyyden edellyttäminen päätöksen tekemistä varten on lainvastaista.

Toiseksi unionin tuomioistuimen oikeuskäytännössä on täsmennetty myös, että SEUT 218 artiklassa määrätään ”yhtenäistetystä ja yleisesti sovellettavasta menettelystä siltä osin kuin kyse on sellaisista kansainvälisistä sopimuksista neuvottelemisesta ja niiden tekemisestä, jotka unioni on toimivaltainen tekemään toimintansa aloilla, mukaan lukien YUTP:n alalla”. YUTP:n erityistä luonnetta kuvastaa, että komissio (YUTP:n ulkopuolisten seikkojen osalta) ja korkea edustaja (YUTP:n osalta) tekevät ehdotuksen yhteisesti. Tämä ei kuitenkaan muuta päätelmää, että SEUT 218 artiklan 9 kohdan nojalla tehty päätös on tehtävä määräenemmistöllä.

Kun näitä oikeuskäytäntöjä luetaan yhdessä on katsottava, että paitsi kansainvälisen sopimuksen neuvottelemiseen ja tekemiseen myös tällaisen sopimuksen täytäntöönpanoa varten tehtäviin kannanottoihin sovelletaan yhtä ainoaa menettelyä, josta määrätään SEUT 218 artiklassa ja tässä tapauksessa SEUT 218 artiklan 9 kohdassa, jossa määrätään päätöksen tekemisestä määräenemmistöllä. Muita menettelyllisiä määräyksiä ei voida lisätä. Vaikka neuvosto lisää tällaisen määräyksen, sen seurauksena ei voi olla muutosten tekeminen päätöksentekomenettelyyn.

(1) EUVL 2017, L 73, s. 15.